SET ปิดพุ่ง 9 จุด นลท.แห่เก็งกำไรหลังยอดติดเชื้อโควิดลด – จำนวนฉีดวัคซีนเพิ่ม
SET ปิดพุ่ง 9 จุด รับแรงเก็งกำไรหลังยอดผู้ติดเชื้อโควิดลดลงต่ำกว่าระดับ 2 หมื่นคน/วัน และจำนวนยอดฉีดวัคซีนเพิ่มขึ้น แนะจับตาการประชุมประจำปีของเฟดที่เมืองแจ็กสันโฮลวันที่ 26 - 28 ส.ค.นี้ พร้อมให้กรอบสัปดาห์หน้า แนวต้าน 1,570 จุด แนวรับ 1,520 จุด
20 ส.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้รีบาวด์ได้ค่อนข้างดีกว่าตลาดหุ้นต่างประเทศ ตอบรับปัจจัยบวกจากยอดผู้ติดเชื้อโควิดในประเทศลดลงต่ำกว่าระดับ 2 หมื่นคนต่อวันถือว่าเริ่มนิ่งและไม่เร่งตัว ทำให้นักลงทุนกล้าเข้ามาเก็งกำไร และในช่วงบ่ายตลาดปรับตัวขึ้นหลังการฉีดวัคซีนทำได้มากขึ้นจึงมีโมเมมตัมและ Sentiment เป็นบวก
ทั้งนี้ในสัปดาห์หน้าต้องติดตามการประชุมประจำปีของธนาคารกลางสหรัฐ (เฟด) ที่เมืองแจ็กสัน โฮล รัฐไวโอมิง ในวันที่ 26 – 28 ส.ค.นี้ โดยนายเจอโรม พาวเวล ประธานเฟดจะขึ้นกล่าวสุนทรพจน์ “แนวโน้มเศรษฐกิจ” รวมทั้งติดตามสถานการณ์โควิดประจำวัน และตลาดหลักทรัพย์แห่งประเทศไทย (ตลท.) จัดงานไทยแลนด์โฟกัสแบบออนไลน์ในช่วงวันที่ 25 – 27 ส.ค.
อย่างไรก็ดีพร้อมให้กรอบดัชนีในสัปดาห์หน้า แนวต้านที่ 1,570 จุด แนวรับที่ 1,520 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTGC มูลค่าการซื้อขาย 4,491.70 ล้านบาท ปิดที่ 56.50 บาท ลดลง 1.75 บาท
GULF มูลค่าการซื้อขาย 2,367.47 ล้านบาท ปิดที่ 38.75 บาท เพิ่มขึ้น 1.00 บาท
KBANK มูลค่าการซื้อขาย 2,179.77 ล้านบาท ปิดที่ 108.50 บาท เพิ่มขึ้น 2.50 บาท
AOT มูลค่าการซื้อขาย 2,010.30 ล้านบาท ปิดที่ 59.50 บาท เพิ่มขึ้น 1.00 บาท
PTT มูลค่าการซื้อขาย 1,980.79 ล้านบาท ปิดที่ 35.00 บาท ลดลง 0.25 บาท
 